CYNGOR TREF CAERFYRDDIN

**CYFARFOD MISOL Y CYNGOR**

**A GYNHALIWYD AR 27 EBRILL 2016**

Y Maer, y Cyngh Barry Williams, fu’n cadeirio’r cyfarfod misol o Gyngor Tref Caerfyrddin a gynhaliwyd yn Siambr y Cyngor, Neuadd Ddinesig San Pedr, nos Fercher, y 27ain o Ebrill 2016, am 7.30 pm.

YN BRESENNOL: Cynghorwyr: Barchedig Tom Defis, Dr Richard Edwards, Dr Baba Gana, Peter Hughes Griffiths, Anthony Jenkins, Angharad Jones Leefe, Alun Lenny, Arwel Lloyd, Dr Ioan Matthews, Douglas Rose, Emlyn Schiavone, Wyn Thomas a

Barry Williams

559. YMDDIHEURIADAU AM ABSENOLDEB

Derbyniwyd ymddiheuriadau am absenoldeb oddi wrth y Cynghorwyr Dorothy Bere, Dr Dewi Evans, Philip Grice, Kenneth Lloyd ac Alan Speake.

560. DATGAN BUDDIANNAU

Dywedodd y Cyngh Alun Lenny bod ganddo fuddiant yn eitem rhif 10(a) ar yr agenda, Ceisiadau Cynllunio Cyfredol, fel Cadeirydd Pwyllgor Cynllunio Cyngor Sir Caerfyrddin.

Dywedodd y Cynghorwyr Peter Hughes Griffiths a’r Parchedig Tom Defis bod ganddynt fuddiant yn eitem rhif 10(e) ar yr agenda, Ysgol Gyfun Gymraeg Bro Myrddin – Newid Categori Iaith, fel Llywodraethwyr yr ysgol.

561. CADARNHAU A LLOFNODI COFNODION Y CYFARFOD MISOL O’R CYNGOR A GYNHALIWYD AR 30 MAWRTH 2016

Cynigiwyd gan y Cyngh Anthony Jenkins, eiliwyd gan y Cyngh Emlyn Schiavone a **PHENDERFYNWYD** llofnodi cofnodion y Cyfarfod Misol o’r Cyngor a gynhaliwyd ar y 30ain o Fawrth 2016 a’u derbyn yn gofnod cywir cyn belled ag y gwneir y cywiriad canlynol:

Cofnod rhif 509(g), Llinell 2: dileu ‘Carmarthenshire’ ac yn ei le rhoi ‘Carmarthen Town’ yn y fersiwn Saesneg.

562. MATERION YN CODI

(a) Cofnod 509(a): Wythnos Gŵyl Dewi

Roedd yn flin iawn gan y Cyngh Peter Hughes Griffiths bod ymrwymiad y Cyngor Sir wedi golygu na allai fod yn bresennol yng nghyfarfod y Cyngor ar y 30ain o Fawrth 2016. Petai wedi bod yn bresennol byddai wedi unioni’r camargraff a roddwyd gan y sylwadau ynglŷn â Gorymdaith Dydd Gŵyl Dewi, gafodd eu gwyntyllu’n fanwl ym mhwyllgorau’r Cyngor ar y 12fed a’r 14eg o Ebrill 2016. Dywedodd bod yr wythnos yn llwyddiant ysgubol, a bod y dref yn edrych ymlaen at gynnal wythnos debyg y flwyddyn nesaf.

**NODWYD** adroddiad y Cyngh Peter Hughes Griffiths.

(b) Cofnod 514: Y Neuadd Sirol

Cynigiwyd gan y Cyngh Dr Ioan Matthews, eiliwyd gan y Cyngh Anthony Jenkins a **PHENDERFYNWYD** bod y cofnodion yn cofnodi cefnogaeth y Cyngor Tref i’r canlynol:

(i) sylwadau Uwch Siryf Dyfed yn ddiweddar, yr Athro Medwin Hughes, ynglŷn â diogelu dyfodol y Neuadd Sirol, a

(ii) galw cyfarfod neu gyfarfodydd cyhoeddus i sicrhau dyfodol y Neuadd Sirol a’i bod yn parhau at ddefnydd y cyhoedd.

563. CWESTIYNAU

Ni ofynnwyd unrhyw gwestiynau.

564. CADARNHAU A LLOFNODI COFNODION Y CYFARFOD MISOL O’R PWYLLGOR DIBENION CYFFREDINOL A GYNHALIWYD AR 12 EBRILL 2016

Cynigiwyd gan y Cyngh Alun Lenny, eiliwyd gan y Cyngh Wyn Thomas, a **PHENDERFYNWYD** llofnodi cofnodion y cyfarfod misol o’r Pwyllgor Dibenion Cyffredinol a gynhaliwyd ar y 12fed o Ebrill 2016 a’u derbyn yn gofnod cywir.

565. MATERION YN CODI: COFNOD 539 - GOLEUFEYDD PEN-BLWYDD Y FRENHINES YN 90 OED

Diolchodd y Cyngh Peter Hughes Griffiths i staff y Cyngor Tref oedd wedi gwneud y trefniadau ar gyfer goleufan pen-blwydd y Frenhines yn 90 oed, oedd yn llwyddiant mawr ac oedd ond wedi denu ugain o aelodau’r cyhoedd yn ogystal â’r gwahoddedigion a’r côr.

**NODWYD** adroddiad y Cyngh Peter Hughes Griffiths.

566. CADARNHAU A LLOFNODI COFNODION Y CYFARFOD MISOL O’R PWYLLGOR CYLLID A GYNHALIWYD AR 14 EBRILL 2016

Cynigiwyd gan y Cyngh Barchedig Tom Defis, eiliwyd gan y Cyngh Wyn Thomas, a **PHENDERFYNWYD** llofnodi cofnodion y cyfarfod misol o’r Pwyllgor Cyllid a gynhaliwyd ar y 14eg o Ebrill 2016 a’u derbyn yn gofnod cywir, cyn belled ag y gwneir y cywiriad canlynol:

Cofnod 552: Rhestr o’r Incwm Misol, paragraff 2, llinell 2: dileu ‘bod’ ac yn ei le rhoi ‘na fydd’ yn y fersiwn Cymraeg.

567. MATERION YN CODI

(a) Cofnod 552: Rhestr o’r Incwm Misol – Byddin yr Iachawdwriaeth

Cynigiwyd gan y Cyngh Dr Ioan Matthews, eiliwyd gan y Cyngh Arwel Lloyd, a **PHENDERFYNWYD** na fydd Byddin yr Iachawdwriaeth yn talu £300 y flwyddyn o’r 1af o Ebrill 2016 am osod biniau ailgylchu ym Mharc Penllwyn, ar y sail bod y tir dan sylw yn parhau i fod yn eiddo i Gyngor Sir Caerfyrddin ac yn cael ei reoli gan Gyngor Tref Caerfyrddin, a bod Clerc y Dref yn hysbysu Byddin yr Iachawdwriaeth o benderfyniad y Cyngor.

(b) Cofnod 557: Prynu Eiddo at Ddibenion Tai Cymdeithasol a Buddsoddi

Cymeradwyodd yr Aelodau adroddiad manwl Clerc y Dref i’r Pwyllgor Cyllid ynglŷn â phrynu eiddo. Dywedodd y Cyngh Peter Hughes Griffiths bod gwaith y Cyngor Tref ar y mater hwn yn amserol gan fod gweinyddiaeth newydd y Cyngor Sir wedi paratoi cynllun pum mlynedd yn ddiweddar i fuddsoddi £60,000,000 mewn creu 1,000 o dai fforddiadwy.

Ar ôl nodi y gall ad-drefnu llywodraeth leol olygu y bydd cynghorau tref a chymuned yn gyfrifol am ddarparu tai yn y blynyddoedd sydd i ddod, **PENDERFYNWYD** bod y cynnig bod y Cyngor yn buddsoddi mewn eiddo i gynyddu nifer y tai cymdeithasol yn y dref, helpu pobl ddifreintiedig, a lleihau nifer y tai gwag, yn aros ar y bwrdd ar hyn o bryd.

568. MATERION CYNLLUNIO – CEISIADAU CYNLLUNIO CYFREDOL

Roedd yr hysbysiadau am y ceisiadau cynllunio cyfredol canlynol ynghlwm fel Atodiad 2 i’r agenda ac fe’u **NODWYD**:

W/33652, The Laurels, Heol Allt-y-cnap, Tre Ioan, estyniad un llawr, cynllunio llawn.

W/33665, llain o dir ger 32 Parc Starling, Tre Ioan, annedd newydd ar ei ben ei hun, cynllunio llawn.

569. MATERION PRIFFYRDD

Gyda chaniatâd y Cadeirydd, codwyd dau fater priffyrdd oedd wedi codi yn ddiweddar:

(a) Heol Awst

Cyflwynwyd cynllun gerbron oedd yn rhoi manylion am y newidiadau a gynigir gan y Cyngor Sir i’r cyfyngiadau aros ar Heol Awst, sydd â’r nod o fynd i’r afael â thagfeydd traffig, gwrthdaro rhwng tacsis a bysiau, a’r angen am ddigon o ddaear wastad y naill ochr a’r llall i’r lleiniau parcio i’r anabl. Nododd yr Aelodau bod y lleiniau parcio cyfredol y tu allan i 9 i 12 Heol Awst ar oledd ac nad yw hynny yn cydymffurfio â deddfwriaeth gwahardd gwahaniaethu ar sail anabledd. Bwriad y Cyngor Sir yw:

* creu chwech o leiniau parcio i’r anabl ar dir gwastad y tu allan i 107 i 110 Heol Awst (Salon Eleri, SRL Property Development, Paul’s Taxis, Byddin yr Iachawdwriaeth a Siop Fetio Winning Post), yn lle’r lleiniau tacsi presennol.
* creu pedwar llain tacsis y tu allan i 9 i 12 Heol Awst (Businessmen’s Club, siop ddillad Rainbow, siop wag a’r siop Fferyllydd Walter Lloyd), yn lle’r lleiniau i’r anabl.
* Creu dwy lain tacsis y tu allan i 114 i 116 Heol Awst (Spar a Bargain Booze), yn lle’r llain parcio i fysiau.

Roedd pob Aelod yn parchu bwriadau’r Cyngor Sir, ond roedd sawl un o’r Aelodau yn cytuno â’r Parchedig Tom Defis bod rhifau 107-110 Heol Awst yn rhy bell o ganol y dref i yrwyr anabl.

Cynigiwyd gan y Cyngh Barchedig Tom Defis, eiliwyd gan y Cyngh Douglas Rose, a **PHENDERFYNWYD** bod Clerc y Dref yn ysgrifennu at y Cyngor Sir:

(i) i ofyn bod y lleiniau i’r anabl yn parhau ar 9 i 12 Heol Awst lle maent yn gyfleus, a pheidio â’u symud i 107-110 Heol Awst, gan fod y lleoliad hwn yn rhy bell o ganol y dref, ac

(ii) awgrymu, os oes raid i’r lleiniau i’r anabl symud o 9 i 12 Heol Awst , y dylid eu symud i 13 i 15 Heol Awst (Cymdeithas Adeiladu Abertawe a HSBC).

(Ni chafodd gwelliant bod cynnig y Cyngor Sir yn cael ei gefnogi fel y mae ar hyn o bryd, ei fabwysiadu gan y cyfarfod.)

(b) Y Fynedfa i Ysgol y Model, Heol y Coleg

Cyflwynwyd cynllun gerbron oedd yn rhoi manylion am fwriad y Cyngor Sir i osod rhagor o linellau melyn o gwmpas y fynedfa i Ysgol y Model ar Heol y Coleg, a Gorchymyn Traffig ar y marciau presennol ‘ysgol – cadwch yn glir’, i wahardd aros o ddydd Llun i ddydd Gwener rhwng 8.00 a 9.00 y bore a rhwng 3.00 a 4.00 y prynhawn. Bydd hyn yn galluogi Wardeniaid Parcio yr Awdurdod i orfodi’r marciau yn ystod amserau agor a chau’r ysgol.

Cynigiwyd gan y Cyngh Douglas Rose, eiliwyd gan y Cyngh Dr Baba Gana, a **PHENDERFYNWYD** bod Clerc y Dref yn ysgrifennu at yr Awdurdod Priffyrdd i fynegi cefnogaeth y Cyngor i’r newidiadau arfaethedig i fynedfa Ysgol y Model.

(c) Heol Gyswllt Gorllewin Caerfyrddin

**NODODD** yr Aelodau adroddiad y Cyngh Peter Hughes Griffiths (mewn ymateb i’r Cyngh Dr Ioan Matthews) na fydd Heol Gyswllt Gorllewin Caerfyrddin yn ffordd i draffig drwodd hyd nes bod y gwaith o adeiladu’r tai wedi’i gwblhau.

570. MATERION TRWYDDEDU – NOTT’S BAR, 16 SGWÂR NOTT

Ynghlwm fel Atodiad 3 oedd hysbysiad am Gais gan Nott’s Bar (16 Sgwâr Nott) am Fân Amrywiad i symud toiled o’r llawr cyntaf i ochr arall y wal, cael bar ar y llawr cyntaf i allu cynnal digwyddiadau preifat, ac i chwarae cerddoriaeth fyw a cherddoriaeth wedi’i recordio.

**NODWYD** y cais am Fân Amrywiad Trwyddedu gan Nott’s Bar.

571. YSGOL PARC WAUN DEW - CYNRYCHIOLYDD AWDURDOD LLAI

Cynigiwyd gan y Cyngh Peter Hughes Griffiths, eiliwyd gan y Cyngh Dr Ioan Matthews, a **PHENDERFYNWYD** y bydd y Cyngh Emlyn Schiavone yn cynrychioli’r Cyngor ar Fwrdd Llywodraethwyr Ysgol Parc Waun Dew, a bod Clerc y Dref yn hysbysu’r Cyngor Sir yn unol â hynny.

572. YSGOL GYFUN GYMRAEG BRO MYRDDIN: NEWID CATEGORI IAITH

**NODODD** yr Aelodau fwriad y Cyngor Sir (Atodiad 4 i’r agenda) i newid categori iaith Ysgol Gyfun Gymraeg Bro Myrddin o fod yn ysgol ddwyieithog (Categori 2A) i fod yn ysgol Cyfrwng Cymraeg (Categori Cyfrwng Cymraeg) o’r 1af o Fedi 2016.

573. ARCHWILIAD MEWNOL 2015/16

Roedd adroddiad Clerc y Dref yn hysbysu’r Aelodau bod y gwaith ar Archwiliad Mewnol 2015/16 wedi cychwyn a bod Meistri L. H. Phillips wedi bod yn bresennol yn swyddfa’r Cyngor yn ystod yr wythnos o’r 11eg o Ebrill 2016, a bod yr Archwilydd Mewnol, Mr Lyn Llewellyn, wedi dychwelyd yn ystod yr wythnos oedd yn dechrau ar y 25ain o Ebrill 2016. Roedd adroddiad Clerc y Dref wedi ail-nodi amserlen y broses archwilio, gan atgoffa’r Cyngor bod Archwilydd Cyffredinol Cymru yn cyflwyno dwy thema yn y flwyddyn 2015/16: proses gyllidebu y Cyngor a threfniadau archwilio mewnol y Cyngor.

Atgoffodd Clerc y Dref yr Aelodau y bydd angen i’r Cyngor:

* gyflwyno tystiolaeth ei fod wedi pennu cyllideb briodol, wedi’i monitro gydol y flwyddyn, ac wedi ymgysylltu’n briodol â’r Archwilydd Mewnol.
* adolygu gweithdrefnau’r Cyngor o ran archwilio mewnol drwy asesu’r agweddau a restrir uchod yn erbyn y safonau archwilio a nodir ym Mhennod 8 o’r Canllawiau i Ymarferwyr (a ddosbarthwyd yn flaenorol).

Hefyd atgoffwyd yr Aelodau bod y Cyngor wedi penderfynu (ar y 24ain o Hydref 2015, cofnod 223) bod Cadeirydd ac Is Gadeirydd y Pwyllgor Cyllid a Chadeirydd y Pwyllgor Dibenion Cyffredinol yn adolygu gweithdrefnau archwilio mewnol y Cyngor, gan gymryd y canlynol i ystyriaeth:

* cwmpas yr archwiliad mewnol – cylch gwaith a hyd a lled y gwaith sydd i’w gyflawni;
* annibyniaeth – i gyflawni’r gwaith heb ddylanwad gormodol na gwrthdaro buddiannau;
* cymhwysedd – gallu a phrofiad yr archwilydd mewnol;
* cysylltiadau – egluro’r cysylltiadau rhwng y Cyngor, yr archwilydd a’r clerc;
* cynllunio’r archwiliad a chyflwyno adroddiadau – pa mor effeithiol yw’r cynllun archwilio a’r drefn o gyflwyno adroddiadau.

Mae’r adolygiad hwn i’w wneud ar ôl i’r Archwilydd Mewnol wneud ei Archwiliad.

**NODWYD** adroddiad Clerc y Dref.

574. CANGEN GORLLEWIN CYMRU O GYMDEITHAS CLERCOD CYNGHORAU LLEOL

**NODODD** yr Aelodau bod Clerc y Dref wedi mynychu cyfarfod o Gangen Gorllewin Cymru o Gymdeithas Clercod Cynghorau Lleol yn Sanclêr ar y 5ed o Fawrth 2016.

575. FFORWM Y CYNGORAU LLEOL MWY O FAINT

**NODODD** yr Aelodau bod Clerc y Dref wedi mynychu cyfarfod o Fforwm Y Cyngorau Lleol Mwy o Faint yn y Drenewydd ar y 13eg o Ebrill 2016, ac y bydd yn gwneud cyflwyniad i’r Cyngor ar Ddeddf Llesiant Cenedlaethau’r Dyfodol 2015 pan fydd mwy o wybodaeth ar gael.

576. COFNODION Y CYFARFOD O BWYLLGOR RAS HWYL Y MAER

**NODODD** yr Aelodau gofnodion y cyfarfod o Bwyllgor Ras Hwyl y Maer a gynhaliwyd ar y 12fed o Ebrill 2016 oedd ynghlwm fel Atodiad 5 i’r agenda.

Mewn ymateb i gais gan Glerc y Dref, **PENDERFYNWYD** y bydd yr Aelodau yn gwneud eu gorau glas i helpu i stiwardio Ras Hwyl y Maer drwy ddod i Neuadd Ddinesig San Pedr ddydd Llun Gŵyl y Banc yr 2ail o Fai 2016 am 9.30 y bore, a rhoi gwybod i Glerc y Dref neu i’r Swyddog Gweinyddol y byddant ar gael.

577. COFNODION Y CYFARFOD O GYMDEITHAS GLAN-YR-AFON CAERFYRDDIN

**NODODD** yr Aelodau gofnodion y cyfarfod o Gymdeithas Glan-yr-afon Caerfyrddin (a gyflwynwyd gerbron y cyfarfod) a gynhaliwyd ar y 25ain o Ebrill 2016.

578. COFNODION Y CYFARFOD O ŴYL AFON CAERFYRDDIN

**NODODD** yr Aelodau gofnodion y cyfarfod o Ŵyl Afon Caerfyrddin (a gyflwynwyd gerbron y cyfarfod) a gynhaliwyd ar y 25ain o Ebrill 2016.

579. ADRODDIADAU GAN GYNGHORWYR FEL CYNRYCHIOLWYR AR GYRFF ALLANOL, YNGHYD AG ADRODDIAD Y MAER

Roedd rhestr o’r digwyddiadau y bu’r Maer, y Cyngh Barry Williams yn bresennol ynddynt, wedi’i dosbarthu fel Atodiad 6 i’r agenda.

Roedd y Cyngh Douglas Rose wedi cadeirio cyfarfodydd llywodraethwyr Ysgol Gynradd Tre Ioan, oedd wrthi ar y pryd yn llenwi’r swydd newydd Pennaeth Cynorthwyol. Roedd Arglwydd Raglaw Dyfed, Sara Edwards, wedi ymweld ag amgueddfa disgyblion yr ysgol, gan ddangos diddordeb yn ogystal ym mhapur newyddion y disgyblion - sef y papur ar-lein Johnstown Journal sydd, gyda chyngor gan y cyn-ddisgybl a’r Prif Ohebydd Ian Lewis, yn gymorth i roi hwb i sgiliau llythrennedd a rhifedd. Hefyd bydd caban segur yn cael ei ddisodli yn ystod gwyliau’r haf.

Dywedodd y Cyngh Peter Hughes Griffiths bod paratoadau ar y gweill i ymweld â’r gefeilldref Lesneven ddiwedd Mai 2016. Bydd y Cyngh Hughes Griffiths yn mynd gyda’r ddirprwyaeth ac yn cyflwyno cyfarchion a rhodd y Maer i Lesneven.

Roedd y Cyngh Emlyn Schiavone wedi mynychu cyfarfodydd Canolfan Caerfyrddin i Deuluoedd, sy’n mynd o nerth i nerth o wythnos i wythnos, ar y cyd â Plant Dewi.

Derbyniwyd adroddiad gan y Cyngh Philip Grice a gyflwynwyd gan y Cyngh Dr Richard Edwards. Roedd y Cyngh Grice wedi mynychu cyfarfodydd Prosiect Ieuenctid Dr Mz ac yn dymuno nodi bod sefyllfa ariannol Dr Mz mewn cyflwr trychinebus, a’i bod yn ddigon posibl y bydd raid i’r prosiect ddod i ben ddiwedd Awst 2016. Roedd costau’n cael eu torri lle bynnag y bo’n bosibl (e.e. llwyddwyd i arbed £200 ar gostau yswiriant), roedd nifer o roddion a grantiau wedi dod i law, ac roedd Dr Mz yn hynod ddiolchgar am y grantiau a dderbyniwyd oddi wrth Gyngor Tref Caerfyrddin. Roedd pryder na fyddai’r grant o £7,000 ar gael bellach oddi wrth y Cyngor Sir.

**NODODD** yr Aelodau:

(a) mai prif broblem Dr Mz oedd ariannu’r costau o redeg y prosiect o ddydd i ddydd a’r costau staff yn dilyn colli grant Llywodraeth Cymru,

(b) y bydd y Cyngh Peter Hughes Griffiths yn gweld yn union beth yw bwriad y Cyngor Sir o ran y grant o £7,000 i Dr Mz, ac

(c) y bydd yr Aelodau yn ymdrechu i gefnogi Parti Pen-blwydd Dr Mz yn 19 oed ddydd Sadwrn y 4ydd o Fehefin 2016 o 7.00 p.m. (ar thema’r 60au, gwisg ffansi a gwesteion arbennig Rocket Joe Joe a’r Old Time Bangers o Gaerdydd).

580. EITHRIO’R CYHOEDD A’R WASG

Cynigiwyd gan y Cyngh Dr Richard Edwards, a eiliwyd gan y Cyngh Wyn Thomas, a **PHENDERFYNWYD** yn unol â Deddf Cyrff Cyhoeddus (Mynediad i Gyfarfodydd) 1960 bod y cyhoedd a’r wasg yn cael eu heithrio o’r cyfarfod oherwydd natur gyfrinachol y busnes oedd i’w drafod.

581. CADARNHAU A LLOFNODI COFNODION Y CYFARFOD O’R PWYLLGOR RHEOLI A GYNHALIWYD AR 12 EBRILL 2016

Cynigiwyd gan y Cyngh Anthony Jenkins, a eiliwyd gan y Cyngh Barchedig Tom Defis a **PHENDERFYNWYD** llofnodi cofnodion y Cyfarfod o’r Pwyllgor Rheoli a gynhaliwyd ar y 12fed o Ebrill 2016 a’u derbyn yn gofnod cywir.

**Gadawodd y Swyddog Gwasanaethau Pwyllgorau y cyfarfod am weddill y cyfarfod.**

582. MATERION YN CODI

(a) Cofnod 527: Diweddariad ar Adolygu’r Drefn Rheoli

Yn dilyn trafodaeth yn y Pwyllgor Rheoli ar y 27ain o Ebrill 2016, roedd Clerc y Dref wedi diwygio’r crynodeb o’r camau o weithredu a gymerwyd mewn ymateb i argymhellion Adolygiad y Cyngor o’r Drefn Rheoli, ac wedi dosbarthu copi at bob Aelod o’r Cyngor.

**NODODD** yr Aelodau y crynodeb o’r camau a gymerwyd.

(b) Cofnod 528: Fframwaith Moesegol Llywodraeth Leol

Roedd adroddiad Clerc y Dref yn hysbysu’r Cyngor bod rhaid i bob awdurdod perthnasol (h.y. cyngor sir/bwrdeistref sirol, cyngor cymuned, awdurdod tân ac achub ac awdurdod parc cenedlaethol) yn unol ag adran 51 o Ddeddf 2000, fabwysiadu cod ymddygiad diwygiedig cyn pen chwe mis o ddyddiad y gwnaed Gorchymyn Awdurdodau Lleol (Cod Ymddygiad Enghreifftiol) (Cymru) (Diwygio) 2016. Gwnaed y Gorchymyn (h.y. ei lofnodi) ar y 27ain o Ionawr 2016. Mae gan Awdurdodau felly tan y 26ain o Orffennaf 2016 i fabwysiadu cod ymddygiad diwygiedig.

Cynigiwyd gan y Cyngh Arwel Lloyd, eiliwyd gan y Cyngh Peter Hughes Griffiths, a **PHENDERFYNWYD** bod y Cyngor yn mabwysiadu’r Cod Ymddygiad diwygiedig, fydd yn cael ei ddiweddaru yn ôl y gofyn gan Glerc y Dref.

**Daeth y cyfarfod i ben am 8.45 p.m.**